Alle Mali-gyselaars vrygelaat; minstens 27 mense dood | Maroela Media
Die voorportaal van die Radisson Blu in Mali waar hotelgangers op 20 November 2015 gyselaar gehou is Foto: BBC
Smail Chergui, vredeskommissaris van die Afrika-Unie, het bevestig dat die gyselaarsdrama nou verby is. "Ons treur saam met die families van die onskuldige persone wat hul lewens in die terreur-aanval verloor het," het hy op Twitter gesê.
AFP het ook berig daar is nie meer enige gyselaars in die hotel nie.
Reuters-nuusagentskap het vroeër berig minstens 27 mense is dood. Die amptelike dodetal is egter nog nie bekend gemaak nie.
Brett McGurk van die Amerikaanse koalisie wat die sogenaamde Islamitiese Staat (ISIS) bestry, het aan MSNBC gesê dit is nog te gou om te sê of Vrydag se gyselaarsdrama in Mali met die terreuraanval verlede week Vrydagaand in Parys verbind kan word.
Al-Kaïda in die Islamitiese Maghreb (AQIM) en sy filiaal al-Murabitoun, wat gelei word deur die Algeriese militant Mokhtar Belmokhtar, het gesamentlik aanspreeklikheid aanvaar vir die aanval, het die Mauritiaanse nuusagentskap, Al-Akhbar, berig. Al-Akhbar word beskou as 'n geloofwaardige bron van inligting oor al-Murabitoun-aksies en die groep het al 'n paar keer boodskappe deur dié nuusagentskap gepubliseer. Al-Jazeera het ook gesê hulle het 'n afskrif ontvang van die verklaring. Dit is nie duidelik of Belmokhtar nog leef nie.
Die hotel is veral gewild onder buitelandse sakemanne en vliegtuigbemanningslede.
Die uitvoerende hoof van Rezidor, die Amerikaanse maatskappy wat Radisson Blu besit, het 'n videoverklaring uitgereik: